CELEX: C2004/190/14
Language: da
Date: 2004-07-24 00:00:00
Title: Sag C-222/04: Anmodning om præjudiciel afgørelse forelagt ved kendelse afsagt den 23. marts 2004 af Corte Suprema di Cassazione, femte civile afdeling, i sagen Ministero dell'Economia e delle Finanze mod Cassa di Risparmio di Firenze SpA, Fondazione Cassa di Risparmio di San Miniato og Cassa di Risparmio di San Miniato SpA

24.7.2004   
            
            
               DA
            
            
               Den Europæiske Unions Tidende
            
            
               C 190/8
            
         Anmodning om præjudiciel afgørelse forelagt ved kendelse afsagt den 23. marts 2004 af Corte Suprema di Cassazione, femte civile afdeling, i sagen Ministero dell'Economia e delle Finanze mod Cassa di Risparmio di Firenze SpA, Fondazione Cassa di Risparmio di San Miniato og Cassa di Risparmio di San Miniato SpA
   (Sag C-222/04)
   (2004/C 190/14)
   Ved kendelse afsagt den 23. marts 2004, indgået til Domstolens Justitskontor den 28. maj 2004, har Corte Suprema di Cassazione, femte civile afdeling, i sagen Ministero dell'Economia e delle Finanze mod Cassa di Risparmio di Firenze SpA, Fondazione Cassa di Risparmio di San Miniato og Cassa di Risparmio di San Miniato SpA forelagt De Europæiske Fællesskabers Domstol en anmodning om præjudiciel afgørelse af følgende spørgsmål:
   
               a)
            
            
               Skal en serie retssubjekter (de såkaldte bankfonde), som er stiftet i medfør af lov nr. 218 fra 1990 og lovdekret nr. 356 fra 1990, med senere ændringer, for at besidde kontrollerende aktieposter i selskaber, der udøver bankvirksomhed, og for at forvalte sådanne andele vedrørende en relativt stor andel af markedsaktørerne samt få del i de kontrollerede virksomheders overskud, anses for omfattet af Fællesskabets konkurrenceregler, også når de varetager sociale opgaver? Skal muligheden i henhold til lovdekret nr. 153 fra 1999 for, at sådanne organer anvender provenuet fra salget af disse andele til erhvervelse og forvaltning af omfattende kapitalandele i andre virksomheder, heriblandt bankvirksomheder, og til erhvervelse og forvaltning af kontrollerende kapitalandele i andre virksomheder end banker med henblik på at forfølge andre formål, bl.a. at fremme den økonomiske udvikling af systemet, også sidestilles med udøvelse af erhvervsvirksomhed som omhandlet i Fællesskabets konkurrenceret?
            
         
               b)
            
            
               Indebærer dette, at sådanne organer ifølge bestemmelserne i lov nr. 218 fra 1990 og lovdekret nr. 356 fra 1990, med senere ændringer, samt den reform, der er indført ved lov nr. 461 fra 1998 og lovdekret nr. 153 fra 1999, er underlagt Fællesskabets regler om statsstøtte (EF-traktatens artikel 87 og 88) med hensyn til en lempeligere beskatningsordning, som de er omfattet af?
            
         
               c)
            
            
               Såfremt det foregående spørgsmål besvares bekræftende: Udgør den her omhandlede lempeligere direkte beskatning af det udbytte, der udloddes, statsstøtte i henhold til EF-traktatens artikel 87?
            
         
               d)
            
            
               Såfremt spørgsmålet i litra b) besvares bekræftende: Er Kommissionens beslutning af 22. august 2002 (1), hvoraf det fremgår, at bankfonde ikke er omfattet af reglerne om statsstøtte, gyldig, set i lyset af spørgsmålet om dens lovlighed og manglende og/eller utilstrækkelige begrundelse, som beskrevet i den foreliggende kendelse?
            
         
               e)
            
            
               Uanset om reglerne om statsstøtte finder anvendelse, betyder den omstændighed, at der benyttes en mere fordelagtig beskatningsordning for udlodning af overskud fra de modtagende — udelukkende nationale — bankvirksomheder, der kontrolleres af fondene, til disse fonde, eller overskud fra virksomheder, hvori der er erhvervet andele ved hjælp af provenuet fra salget af andele i de modtagende bankselskaber, at virksomheder, hvori der besiddes sådanne andele, behandles mere fordelagtigt end de øvrige virksomheder, der opererer på det pågældende marked, og at princippet om etableringsfrihed og frie kapitalbevægelser i henhold til EF-traktatens artikel 12, 43 ff. og 56 ff. tilsidesættes?
            
         
      (1)  EFT L 55 af 1.3.2003, s. 56.